નવસારી-વિજલપોર પંથકમાં મંગળવારે દિવસે ખાસ વરસાદ પડ્યો ન હતો. જોકે રાત્રે 1 વાગ્યા બાદ વાતાવરણ પલટાયું અને ધોધમાર વરસાદ શરૂ થયો હતો. રાત્રે 1 વાગ્યે શરૂ થયેલ વરસાદ સવારે 8 વાગ્યા સુધી તો દેમાર ઝીંકાયો હતો. 8 વાગ્યા બાદ ગતિ ધીમી થઇ હતી. મંગળવારે રાત્રે 1 વાગ્યાથી આજે બુધવારે સાંજે 6 વાગ્યા સુધીમાં 17 કલાક દરમિયાન નવસારીમાં 12.5 ઇંચ અને જલાલપોરમાં 11 ઇંચ વરસાદ પડ્યો હતો. અતિ ભારે વરસાદને કારણે નવસારી પંથક અને વિજલપોરનાં અનેક વિસ્તારોમાં પાણી ભરાયા હતા. નવસારીનાં 150 ઘરો તથા વિજલપોરમાં પણ ઘણાં ઘરોમાં પાણી ભરાયા હતા. સૌથી ખરાબ સ્થિતિ નવસારીને અડીને આવેલ કાલીયાવાડીની હતી.